钦定古今图书集成/明伦汇编/氏族典/第105卷 > 《廖用贤尚友录》 > 裴邃
## 钦定古今图书集成/明伦汇编/氏族典/第105卷 > 《廖用贤尚友录》 > 裴邃

按《梁书裴邃传》，“邃字渊明，河东闻喜人，魏襄州刺史
绰之后也。十岁能属文，善《左氏春秋》。齐建武初，刺史
萧遥昌引为府主簿，举秀才，对策高第，奉朝请。东昏
践阼，始安王萧遥光为扬州刺史，引邃为参军。后遥
光败，邃还寿阳，值刺史裴叔业以寿阳降魏，邃遂随
众北徙。魏主宣武帝雅重之，以为司徒属、中书郎，魏”
郡太守。魏遣王肃镇寿阳，邃固求随肃，密图南归。天
监初，还朝，除后军谘议参军。邃求边境自效，以为辅
国将军、庐江太守，加右军将军。五年，征邵阳洲，以功
封夷陵县子。迁冠军长史、广陵太守，左迁为始安太
守。未及至郡，会魏攻宿预，诏邃拒焉。迁右军谘议参
军，豫章王云麾府司马。出为竟陵太守，迁游击将军、
朱衣直阁直殿省。寻迁假节、明威将军、西戎校尉、北
梁秦二州刺史，还为给事中、云骑将军、朱衣直阁将
军，迁大匠卿。普通二年，义州刺史文僧明以州叛入
于魏，以邃为假节、信武将军，督众军讨焉。义州平，除
持节、督北徐州诸军事、信武将军、北徐州刺史。未之
职，又迁督豫州、北豫霍三州诸军事、豫州刺史，镇合
肥。四年，进号“宣毅将军。”大军北伐，以邃督征讨诸军
事。卒于军中。追赠侍中、左卫将军，进爵为侯，谥曰烈。